એક રિપોર્ટ અનુસાર, ભારતમાં 95% કોમ્યુનિકેશન ફેસબુક, વ્હોટ્સએપ અને ઈન્સ્ટાગ્રામથી થાય છે. મે 2018માં યોજાયેલી કર્ણાટક વિધાનસભા ચૂંટણી માટે ભાજપના કાર્યકર્તાઓએ આશરે 23થી 25 હજાર વ્હોટ્સએપ ગ્રુપ્સ બનાવ્યા હતા. ભાજપના એક સૂત્ર દ્વારા જાણવા મળ્યું કે, જૂનમાં યોજાયેલી તમામ રાજ્યોના IT સેલ હેડની મિટિંગમાં પાર્ટીએ કર્ણાટક મોડેલની ચર્ચા કરી અને આ ઉપાયને વિજય માટેનો એક કારગત પ્રયાસ ગણી બિરદાવ્યો. નામ ન જણાવવાની શરતે ભાજપના એક સૂત્રે જણાવ્યું કે, ‘આ મિટિંગ દરમિયાન કર્ણાટકની ટીમ અને હવે જ્યાં ચૂંટણી યોજાવાની છે તેવા રાજસ્થાન અને મધ્ય પ્રદેશના ઈન્ચાર્જ વચ્ચે ઘણી નોટ્સની આપ-લે થઈ.’ ‘એ સહજ વાત છે કે, વ્હોટ્સએપ સૌથી મહત્વનું માધ્યમ છે, અને માત્ર કન્ટેન્ટનો પ્રસાર કરવા માટે નહીં પણ તેના અસરકારક ઉપયોગ દ્વારા ગ્રાઉન્ડ લેવલના વર્કર્સ સાથે સંપર્ક કરી શકાય છે.’ આવનારી ચૂંટણીઓમાં આ પ્રકારનું મોડલ ખૂબ ઉપયોગી બની શકે છે.